Encephalopathia spongiforme bovin

Popularmente cognite como le maladia del vacca folle, le encephalopathia spongiforme bovin (ESB) es un maladia transmissibile in vaccas causate per priones, que es proteinas multo stabile que se accumula in le cerebro. Altere maladias causate per priones es le maladia de Creutzfeldt-Jakob e le kuru in humanos, e le scrapie in oves.

Le duration de incubation de iste maladias es multo longe, plure annos, ma duce finalmente sempre al morte.
Symptomas commun del ESB es comportamento abnormal, hypersensibilitate a stimulos externe como sonos, e mal capacitate de coordination.

Le prime caso de ESB occureva in Grande Britannia in 1986. 37.000 casos occurreva ibi in 1992 ma postea le maladia ha decrescite de plus in plus gratias al prohibition de usar residuos de macellerias como componentes in forrage pro vaccas e altere ruminantes. Proteinas fabricate de ossos e carne, molite e siccate, ha essite commun como tal componentes. Certemente isto esseva le via de transmission, forsan primarimente ab oves con scrapie, e postea anque ab vaccas contaminate con ESB.

Pois que priones in carne in alcun casos ha causate un maladia simile al maladia de Creutzfeldt-Jakob, le controlo de iste maladia es multo importante. In plure paises on nunc in le macellerias separa le partes le plus periculose del corpore como cerebro, medulla spinal e grande nervos e in certe situationes anque le ossos. Animales del quales on sape que illos es contaminate naturalmente essera destruite per incineration. In plure paises on anque examina certe animales abattite que ha essite san. Iste investigationes que es costose es facite in le medulla spinal.

Le maladia ha occurrite anque in multe altere paises europee ma non tanto frequentemente como in Grande Britannia. Singule casos ha occurrite in Canada e in 2003 anque in le Statos Unite de America ma ille vacca esseva importate ab Canada.